Jesus‑em pikii Jews‑et ugpeqilghiit ellmineng,
“Nagnequfsi qaatkullusi apeghtullemnun,
ipapestaaq maligsaaghtekamsi.
Ipapighqelleq liilleqaghsi enkaam ipapighqellghem itemulleqiisi.”
Pikaat,
“Abraham‑em kingunqiinkut,
qepghaghtelaaghungigatukut.
Sangamta pizikut itemusaghqaaniluta?”
Jesus‑em kiimsiqii,
“Ipa ungipaatamsi,
kina alngunak seghleghqengngalghii,
seghleghqelleghmun qepghaghtelaaghestun ayuquq.
Qepghaghtelaaq nengllugutenisaghqaanghituq quunperugllak.
Iwernga nengllugutet ighneghat ellngitnisaghqaaguq quunperugllak.
Enkaam Ighneghem itemestekangisi,
ipapestaaq itemyaghqaagusi.
Liisimakamsi Abraham‑em kingunqiisi.
Iwernga tuqusuwaqaghpesinga qayughllak tugukliigalkesi apeghtuusanka.
Ungipaatamsi Atama kelgutkaaneng whangamnun,
iwernga elpesi atagpesi qelghutkaa piiqaghsi.”
Kiimsiqaat,
“Whangkuta atakaghput Abraham.”
Jesus‑em pikii,
“Ipa Abraham‑em avaqutaqsaqangisi,
atuqaqnayaghaghsi Abraham‑em pikaa.
Iwernga whaa elpesi tuqunnaqutkaqaghpesinga,
whanga ipapigmeng ungipaatikayuk nagaquqamneng Kiyaghneghmeng.
Abraham tawaten pinayanghituq.
Atuqngwaaghsi atagpesi pikaa.”
Jews‑et pikaat,
“Kiyaghneghhiinaaguq Atavut,
enkaam whangkuta ellngan ighnepikiinkut.”
Jesus‑em pikii,
“Kiyaghneq ipa Ataksaqufsigu piniqnayaghaghpesinga,
qayughllak tagikaagunga Kiyaghneghmeng,
enkaam whaa whaantunga.
Whangamneng tagimangitunga,
Kiyaghneghem kayagtekaqaanga.
Liigikigataghsi sameng pilqa qayughllak tuguklighyaghqaqenghilkesi apeghtughillghenka.
Avaqutaqiisi atagpesi tughneghaam,
enkaam atuqsuwaqaghsi atagpesi piyukellgha.
Piinlighyuwhaalleghmeng ima yugtaghtenguuq.
Ipapighqelleq atuqaghsigataa qayughllak ipapighqellghilnguq.
Iqlengiqneghmini taawanginaghhaq ayghiitkani piiqegkanga qayughllak iqlengiqestengulghii,
atakegkanga iqlengam.
Iwernga whanga akuziiqunga ipapigmeng,
enkaam tamaaken apalluqluku ugpeqigataghpesinga.
Nalighpesi ipapighqutkennayaghtanga seghleghqestengutka?
Qaywa akuzighngaaghma ipapigmeng,
sangamangam ugpeqigastengnga?
Kitum alngunak Kiyaghneghem pingan tuguklighaqii Kiyaghneghem akuzitangi.
Iwernga elpesi tugukliigatasi Kiyaghneghem akuzitangi,
qayughllak Kiyaghneghem pikenghilkangisi.”
Jews‑et pikaat,
“Piimken,
Samaria‑ghmiinguuten,
tughneghaamllu iitghumaaten.
Ipa pizikaan?”
Jesus‑em kiimsiqii,
“Tughneghaam itellghitaanga.
Quulvaghaqaqa Ataka iwernga elpesi quulviigataghpesinga.
Quulvallengnaqutkengngunghitunga whangamneng.
Iwernga Ataasiiguq quulvaghiyulghii whangamneng,
ellnganguuq nanqigtiyaghqaq elqughulluni.
Ipa ungipaatamsi,
kitum alngunak qaatkegkumiki apeghtughillghenka,
tuqunaanghitngwaaghtuq.”
Jews‑et pikaat Jesus,
“Taawa liitamken tughneghalguftuten ilugpeni.
Talwa Abraham‑llu,
uuknaliqistetlu tuqulaghaatkaagut.
Iwernga elpek piiten,
‘Kitum alngunak qaatkegkumiki apeghtughillghenka,
tuqunaanghitngwaaghtuq.’
Sumeghpenii aangataghaghsiin atamnneng Abraham‑emeng?
Abraham tuqukaaguq,
uuknaliqistetlu tuqulaghaatkaagut.
Kinanguniluten piiqsin?”
Jesus‑em kiimsiqii,
“Whangamneng quulvaquma taana quulvalleq sasiinaanghituq.
Quulvaghikayuk whangamneng Atakaqa.
Elpesi Kiyaghneqniiqluku
nallukaghsi.
Whanga liisimakaqa.
Nalluknikumkun iqlengiqestengullequnga elpesistun.
Iwernga whanga liisimakaqa,
qaatkaqankallu sameng pillghi.
Atazi Abraham quyaghllakaaguq esghaghlleqniluku tagilqa.
Esghaqaqaa,
enkaam quyakaaguq.”
Jews‑et pikaat,
“Ay?
Sameng pizin?
Esghaamangitngwaaghan Abraham.
Talwa salin 50 years‑ngughsigatuten.”
Jesus‑em pikii,
“Ipa ungipaatamsi,
talwa sivungani Abraham‑em Whanganguunga.”
Jesus tawaten piyan,
yuget uyghagmeng tugulaatkat milughpagaataghnaluku.
Iwernga Jesus iighluni aanegkaq Temple‑meng.